4.2.2022
SK
Úradný vestník Európskej únie
C 61/31
12. poukazuje na ponaučenia z pandémie ochorenia COVID-19 a zdôrazňuje význam zachovania vysokej úrovne ochrany spotrebiteľa aj v čase krízy.
V tejto súvislosti zároveň odporúča, aby sa vykonalo potrebné preskúmanie právnych predpisov s cieľom stanoviť v spotrebiteľských zmluvách dôsledky výnimočných okolností, skôr ako taká situácia nastane (klauzula rebus sic stantibus).
Týmto prístupom by sa zohľadnili zásady predvídania a predpovedania, čo by posilnilo ochranu spotrebiteľa; 13. nabáda Komisiu, aby analyzovala dlhodobý vplyv krízy spôsobenej ochorením COVID-19 na spotrebiteľské návyky Európanov a aby vychádzala z tejto analýzy pri príprave budúcich európskych strategických iniciatív v tejto oblasti; 14.
v tejto súvislosti schvaľuje iniciatívy na podporu miestneho obchodu vrátane malých výrobcov a miestnych remesiel;
15. zároveň zdôrazňuje, že spotrebiteľské právo by prostredníctvom jasnejších a komplexnejších informácií mohlo podporiť posilnenie krátkych dodávateľských reťazcov pre poľnohospodársku a potravinovú výrobu, čím by sa znížili emisie skleníkových plynov z dopravy.
V tejto súvislosti pripomína význam zapojenia miestnych a regionálnych samospráv do politík na ochranu spotrebiteľov; 16. vyzdvihuje tiež potrebu podporovať politiky zamerané na preklenutie digitálnej priepasti, pokiaľ ide o vybavenie, územné pokrytie a potrebné zručnosti; Zelená transformácia 17.
pripomína, že na dosiahnutie cieľov zelenej dohody je dôležitá udržateľná spotreba;
18. zdôrazňuje, že spotrebitelia v Európskej únii zohrávajú kľúčovú úlohu v rámci zelenej transformácie.
Musia byť preto informovaní a musia mať možnosť robiť informované rozhodnutia na základe porovnateľných, transparentných a jasných informácií vyplývajúcich z metodiky pre environmentálnu stopu definovanej Európskou komisiou, najmä pokiaľ ide o trvanlivosť a opraviteľnosť výrobkov, ako aj o ich sociálnu a environmentálnu stopu.
Tieto informácie musia byť založené na spoľahlivých údajoch a spotrebiteľských prieskumoch.
Do sprostredkúvania informácií sa odporúča zapojiť miestne a regionálne samosprávy; 19. upozorňuje, že je nevyhnutné umožniť spotrebiteľom, aby sa rozhodovali na základe udržateľnosti výrobkov, a zároveň nabádať výrobcov, aby predĺžili životnosť svojich výrobkov.
Zdôrazňuje tiež, že sú potrebné európske právne predpisy, ktoré by penalizovali plánované zastarávanie a odmeňovali dlhú životnosť produktov priemyselnej a technologickej výroby; 20. poukazuje na to, že prechod na ekologické hospodárstvo môže byť úspešný len vtedy, ak sa dopyt po udržateľných výrobkoch a službách nebude obmedzovať len na určité skupiny spotrebiteľov, a zdôrazňuje v tejto súvislosti, že na dosiahnutie cieľov je potrebné zabezpečiť prístup k udržateľným výrobkom a službám pre všetkých spotrebiteľov bez ohľadu na ich finančnú situáciu; 21. odporúča, aby sa – pokiaľ je to možné, prostredníctvom zavedenia označení – zaujal holistický prístup k informáciám pre spotrebiteľov, ktorý by zohľadňoval aspekty udržateľnosti, zdravia, rešpektovania životného prostredia, pôvodu výrobku s osobitným dôrazom na to, či pochádza z EÚ alebo z tretej krajiny, a spravodlivého obchodu.
Zdôrazňuje tiež, že je potrebné, aby sa vo verejnom obstarávaní čoraz viac prihliadalo na sociálne a environmentálne aspekty prostredníctvom súboru opatrení, ktorý by zahŕňal vymedzenie minimálnych environmentálnych kritérií v odvetvových právnych predpisoch, ako sa stanovuje v novom akčnom pláne pre obehové hospodárstvo; 22. považuje za dôležité, aby normy pre výrobky zohľadňovali otázky udržateľnosti a obehovosti.
Zdôrazňuje, že v tejto súvislosti by mali zohrávať dôležitú úlohu európske inštitúcie zodpovedné za normalizáciu, a to najmä tým, že vypracujú normy, ktoré umožnia vymedziť, čo je to „zelený“ alebo „udržateľný“ výrobok; 23.
zdôrazňuje význam zlepšenia a zaručenia interoperability medzi zariadeniami;
24. odporúča skombinovať preskúmanie vhodnosti predĺženia zákonnej záručnej lehoty spotrebných výrobkov s lepšou informovanosťou spotrebiteľov o očakávanej životnosti výrobkov; 25. odporúča preskúmať, či je podľa vzoru systému zdravotnej starostlivosti vhodné vytvoriť systém, v rámci ktorého by sa tvrdenia týkajúce sa životného prostredia a environmentálne značky museli najprv schváliť;